**Asụsụ Igbo Dịka Asụsụ Epum: Otu Ọnọdụ dị, Ihe Ịmaaka na Olileanya Iji Ngwa Nka na Ụzụ Kwalite ya**

**Cecilia Amaoge Eme,** Department of Linguistics, Faculty of Arts, Nnamdi Azikiwe University, Awka, Nigeria, ca.eme@unizik.edu.ng

Edemede Ndu A Gụpụtara n'Ọgbakọ Izugbe Maiden Hybrid International Conference 2023, nke Centre for Igbo Studies Chịkọbara na Nkwado UNESCO, Council of Igbo States in Americas (CISA), Ọhaneze NdịIgbo Worldwide, na Igbo World Assembly (IWA), nke weere Ọnọdụ na Zoom nakwa na Princess Alexandria Auditorium, University of Nigeria, Nsukka, 15-18 August, 2023

**Ụmịedemede**

Edemede a lebara anya n'asụsụ Igbo dịka asụsụ èpùm̀ iji chọpụta otu ọnọdụ ya dị ugbua banyere otu ndị Igbo bi n'ala Igbo si eji ya arụ ọrụ, ihe ịmaaka chere ya, nakwa ihe a ga-eme ka ọ kwụrụ chịm site n'iji ngwa nka na ụzụ kwalite ya. E jegasịrị n'ebe dị iche iche n'ala Igbo nweta data site n'ilere ma gere ihe na-eme gbasara asụsụ Igbo. E sikwu n'igwe okwu, igwe onyoonyoo, edemede nakwa ịntaneetị nweta data. A tụchara data site n'ịkọwapụtacha ihe a hụrụ, nke a nụrụ ma nke a gụtara.Nchọpụta nchọcha na-egosị na ka ọ dị ugbu a, ụfọdụ ndị Igbo nwere ezi mmasị n'asụsụ ha ma na-akwalite ya, ebe ọtụtụ anaghị egosị mmasị; nke mere na asụsụ Igbo nọ n’ajọ ọnọdụ. Ụfọdụ ihe ịmaaka Igbo nwere bụ ọnọdụ dị elu e nyere asụsụ Bekee n'ala Naịjiria, ọtụtụ ndị Igbo amaghị agụ maọbụ ede Igbo, ofufu nzipụta amamiihe ndị Igbo, agwa ọ gbasaghị m ụfọdụ ndị Igbo na-akpaso asụsụ Igbo n'ụlọakwụkwọ na ebe ndị ọzọ, ịgwakọta Igbo na Bekee mgbe a na-ekwu okwu, na enweghị ụbara ihe enyemaka mmụta na mkparịta n'asụsụ Igbo dịka o si metụta ngwa nka na ụzụ. Edemede a na-atụ alo ka ndị Igbo rụọ ahụ ha ụka jiri ego ha na ọnatarachi ha wee kwalite asụsụ epum ha, ọ kacha n'iji ngwa nka na ụzụ nke ọgbọ ugbua jiri hiri isi dịka egwuregwu kọmputa, Atịfisha Ịntelịgensị (AI), mmata ekwurekwu na nhazi asụsụ ekerechi, mbukọta ụbara ekwurekwu Igbo, ngwanro e bu Igbo n'uche wee mee, soshal midia, websaịtị na aapụ, ọgụmented rịaliti na vechụal rịaliti, nakwa nchọcha mgbakọ aka wee wulite ọkwa asụsụ Igbo n'etiti asụsụ mba ụwa.

***Kiiwọọdụ:* Asụsụ Igbo, Asụsụ Epum, Ngwa Nka na Ụzụ, Atịfisha Ịntelịgensị, Kọpuusu Igbo**

**Mmalite**

Agbụrụ dị iche iche na mba ụwa nwere asụsụ èpùm̀ ha. A bịa n'ala anyị bụ Naịjịria, e nwere ọtụtụ agbụrụ bụkwa ndị nwechara asụsụ epum ha. Na nkọwa nke Nigerian Educational Research and Development Council (NERDC) (2008), e nwere asụsụ nari ise n'ala Naịjịria. Blench (2011) na-ekwu na ọ bụ narị ise na iri ise ka asụsụ dị na Naịjiria dị. Omachonu (2017) kwuru ihe pụtara ihe gbasara ihe e ji ekwu ọnụọgụ dị iche iche maka ole asụsụ Naịjiria dị. Ihe ndị ahụ gụnyere e nweghị ezigbo nnyocha gbasara asụsụ dịga na Naịjiria; e nweghị nkọwa doro anya gbasara oke dị maka ịmata ihe bụ asụsụ, olundị na agbụrụ; okwe ndọrọndọrọ ọchịchị e ji ihe bụ asụsụ egwu n'ala anyị; ịbagharị otu asụsụ aha mgbe a hụtara ya na steeti ọzọ, nakwa onwụ asụsụ. Nke a ga-agbakwụnye bụ na mgbe ụbọchị na-aga, e nwere ike na-achọpụtawanye asụsụ a mabughị na ha dị n'oge mbụ.

E tere ụgba, e tere azụ, otu ihe doro anya ka o si gbasa asụsụ epum bụ na ndị ọbụla na-agbachiri asụsụ ha n'ụdị na ha hụrụ asụsụ epum ha n'anya dịka o si metụta ichekwa ndị ha bụ na Naịjiria. Ịhụnaanya a pụtara ihe mgbe a na-akwado ịgụ ọnụ na Naịjiria, bụ nke gaara ewere ọnọdụ n'ọnwa Juun 2023. Ọtụtụ otu na whatsapp, gụnyere nke Nig. Langs. Project (13/4/2023), ka a hụtara ụdị ozi a:

A jụọ gị asụsụ ị na-asụ, gba mbọ hụ na i dere asụsụ epum gị bụ — tupu i dee Bekee, ma ị ma asụ asụsụ epum gị maọbụ na ị maghị asụ ya. N'ụzọ dị otu a, ị na-ewulite ọkwa asụsụ epum gị. Edekwala asụsụ ọzọ bụ asụsụ Naịjiria, ọ sọgodi ya bụrụ na ị na-asụ ya nke ọma. I mee nke a, ị hapụla asụsụ epum gị wee kwalitewe asụsụ epum onye ọzọ.

Ihe nke a pụtara bụ na o ruo n'ụdị ihe gbasara idekọta aha asụsụ, onye ọbụla na-eme ka asụsụ epum ya kwụpụta karịa asụsụ ndị ọzo, ma ọ maara asụ asụsụ epum ya ka ọ bụ na ọ maghị asụ ya.

Ndị na-asụ asụsụ Igbo bara ụba n'ọnụọgụ nke na asụsụ Igbo so n'otu n'ime nnukwu asụsụ atọ e nwere na Naịjiria. Dịka Eberhard, Gary na Fennig (2021) si kọwaa, ha sịrị na ndị Igbo bara ụba ma karịa nde mmadụ iri abụọ na itoolu. Na ndepụta nke a hụrụ na https://theculturetrip.com/africa/nigeria/articles/an-introduction-to-nigerias-igbo-people/?amp =1, e kwuru na ọnụọgụ ndị Igbo nọzị ihe ruru nde iri anọ. Nke a bụ oke ụbara mmadụ maka asụsụ Igbo; ebe ọ bụ na ndị agbụrụ ụfọdụ dị naanị puku maọbụ nde mmadụ ole na ole na-asụ asụsụ agbụrụ ha. Dị ka AI Bard, na AI ChatGPT siri kọwaa, asụsụ Naịjiria ụfọdụ ndị na-asụ ha erughị nde ise bụ Izere (nde 0.2), Ogoni, na Gure-Kahugu (nde 0.5), Itsekiri (nde 0.6), Annang, Igala, na Kaning'i (1 nde), Edo, na Kakanda, Nupe, na Karai-Karai Kupa (nde 2), Idoma, na Izon (nde 2.5), Gwari, na Nupe (nde 2-3), Tiv (nde 3-4), Kanuri (nde 4). Ndị nwe asụsụ ndị a na-akwụpụta guzosie ike gbasara asụsụ ha, na-agbanyeghị na ha abaghị ụba n'ọnụọgụ ka ndị Igbo.

Ọ na-abụ e kwuo 'Igbo', ọ na-agbagwoju ụfọdụ ndị mmadụ anya gbasara ihe okwu a pụtara. Ya mere Nwadike (2002:9) jiri mee ka o doo anya na okwu a bụ ‘Igbo’ na-ezipụta ihe atọ ndị a: “Ndị Igbo, Ala Igbo, na Asụsụ Igbo”. Ya bụ na mmadụ nyéré nkọwa maka onwe ya, n'asụsụ ọbụla ọ masịrị ya ya jiri kwuo nke a, wee sị na ya bụ Igbo, ihe ọ na-ekwu ghe anya oghe bụ na ya si n'agbụrụ bụ ndị Igbo, na ebe ya nwere ọnọdụ dịka ala nke aka ya ka onye si n'agbụrụ Igbo ma bụrụ ebe e liri ndị nna nna ya bụ n'ala Igbo, tinyere na ya onwe ya nwere asụsụ Igbo dịka asụsụ epum ya. Ma ọ na-asụzịkwa asụsụ Igbo ahụ bụ asụsụ epum ya bụzị ihe ọzọ a ga-eleba anya.

**Ihe Bụ Asụsụ Epum**

Bamgbose (2022) bụ onye kọwara asụsụ epum dịka asụsụ ala mmadụ. Ọ hụtara ya dịka asụsụ a ga-eji sị na lee ebe onye si. Nke a pụtara n'asụsụ epum bụ asụsụ na-arụje aka n'ebe mmadụ 'pùrù' ma ọ bụ e jiri mara mmadụ dịka ala nke aka ya. Asụsụ ala bụ nnukwu ihe njirimara onye onye bụ.

Adiele (2018) hụtara asụsụ epum, bụ nke Bekee kpọrọ 'mother tongue', ka asụsụ mbụ nwata mụtara sụwa. O mere ka o doo anya na ọ bụ asụsụ dị oke mkpa na ndụ nwata, nke na a gaghị akpachapụ ya n'akụkụ n'okwu agụmakwụkwọ nwata ọbụla. Dị ka o siri kọwaa,

Asụsụ epum bụ asụsụ nke ọgbakọ ndị mmadụ, a na-ahụta ka ndị bikọrọ ọnụ otu ebe, na-amụta asụ mgbe ha dị na nwata nke na-abụ ngwa ọnatarachi ha nwere maka echiche na mkparịtaụka ha. Asụsụ epum, bụ nke a kpọkwara asụsụ ala (native language), maọbụ asụsụ ebe onye si (indigenous language) bụ asụsụ mmadụ mụtara ka a mụrụ ya maọbụ nke onye ahụ kachasị asụ nke ọma ma na-abụkarị ebe mgbado ụkwụ maka ịkọwapụta onye onye bụ. A tapịrị ‘mother tongue’ bụ asụsụ epum ka 'asụsụ nne' (p.377).

Ịtapị ‘mother tongue’ ka 'asụsụ nne' apụtaghị na asụsụ epum ga-abụrịrị asụsụ nne onye ahụ na-asụ. Aziza (2023) rụtụrụ aka gbasara asụsụ epum. Mgbe ọ na-agwa ndị na-asụ asụsụ Uvwie ka ha chekwaba ma kwalite asụsụ ha, Aziza (2023) mere ka o doo anya na asụsụ epum, bụ asụsụ ala mmadụ, ka Bekee kpọrọ 'mother tongue'. Ọ sịrị na ihe Bekee jiri nye asụsụ epum aha a abụghị na ndị Bekee agaghị achọtanwu okwu ọzọ iji zipụta asụsụ epum kama ọ bụ ka ha rụtụ aka n'ọrụ pụrụ iche nne na-arụ n'inyere nwata aka ka ọ bụrụ onye sọbanyere onwe ya, uche ya na mmụọ ya n'ime obodo ya.

**Ntụlegharị Ihe E Derela Maka Isiokwu**

Ihezuonu (2013) kwuru na ọ dị ezigbo mkpa ịkụziri ụmụ akwụkwọ abụghị ndị Igbo na-amụ Igbo dịka asụsụ abụọ ha ezi usoro mkpọpụta okwu Igbo. N'ihe gbasara asụsụ epum na asụsụ abụọ, o mere ka a ghọta nke a:

E nwere ihe dị iche n'etiti asụsụ epumndụ/asụsụ a mụnyere mmadụ na asụsụ mmadụ mụrụ amụ. Mmadụ na-enweta asụsụ site n'ọ̀mụ́mụ́, nke a kpọrọ asụsụ mbụ (L1), nke na-ebido na mmalite ndụ onye ahụ. Asụsụ nke abụọ (L2) abụghị asụsụ a mụnyere mmadụ kama ọ bụ asụsụ a kụziri akụzi nke onye dị otu a jizi ezi mgbalị wee mụta (p.85).

O kwuru na ịkụzi ezi mkpọpụta ga-enye aka wepụrụ ụmụ akwụkwọ nsogbu ha na-enwe n'ịkpọpụta mkpụrụ okwu Igbo. Ọ gbadoro ụkwụ na ndị Yoroba bụ L1 ma na-amụ Igbo dịka L2. Ọ gụpụtara nsogbu ha na-enwe dịka nke gụnyere ụdaolu, mgbanweụda fọnọlọji, ndebeolu, ikeolu, na ngụpụta. Ọ hụtakwara ụmụ akwụkwo ̣na-amụ Igbo enweghị ohere ka ha na ndị Igbo na-akparịta nkata n'asụsụ Igbo dịka ihe mgbochi nyere ha maka ịsụ asụsụ Igbo nke ọma. Ọ tụrụ alo ka e were ekwumekwu wee na-amalitere ndị na-amụ Igbo nkụzi asụsụ Igbo, ka ọ dịrị ha mfe ịna-akpọpụta okwu dịka okwu ekele, okwu ajụjụ, na aha ihe ga.

Ezeani na Mbah (2023) nyochara otu asụsụ Igbo dịka asụsụ epum si anyụzị ka ọkụ n'ihi ọkwa dị elu asụsụ Bekee nọ na Naịjiria, ma na-ekwu ka e weta mgbanwe tọrọ atọ nye ajọ ọnọdụ a site n'ezi nkụzi asụsụ na omenaala Igbo nyere ụmụ akwụkwọ ndị ntaakara na ndị praịmarị. Ha kwara arịrị na na-agbanyeghị mbọ e sepụ aka a na-agba n'afọ ole ugbua maka mwulite asụsụ na omenaala Igbo, na Igbo na-ada ada n'ụzọ pụtara ihe n'ụdị amaghị asụ, amaghị agụ, na amaghị ede Igbo, ọ kacha dịka o siri metụta ụmụaka dị n'agbata afọ abụọ na afọ iri. Ha kwuwapụtara na a bịa n'ebe nkụzi na ọmụmụ Igbo dị, na agwa ndị nkụzi, ndị nwega ụlọ akwụkwọ na ndị nne na nna ụmụ ha nọ n'ogogo agụmakwụkwọ ntaakara na praịmarị jọrọ oke njọ. Mmeso ọjọọ ha jidere asụsụ Igbo maa ya afọ n'ala n'ebe asụsụ Bekee nọ. Ha tụzịrị alo ka e were iwu kwado mwulite Igbo n'ogogo niile nke mmụta, jiri ngwa nka na ụzụ na-akụziri ụmụ akwụkwọ ndị ntaakara na ndị praịmarị, nye ndị nkụzi na-akụzi Igbo ezi ọzụzụ, nakwa mee ka ndị na-akpaso Igbo ajọ agwa gbanwoo agwa ha nwebe afọ ojuju n'ebe ya bụ asụsụ nọ ma were ya na-anya isi.

Nwankwere (2022) na-ekwu na nkụzi asụsụ dị oke mkpa, ma bụrụ ụzọ pụtara ihe e si eweta otuto na mwulite asụsụ, omenaala, na ihe niile e jiri mara mba. Ọ bụ nke a mere na ọtụtụ mba ụwa mepere emepe asụsụ ha bụ Bekee, Fụrenchị, Chaịniizi na ndị ọzọ ejighi ịkụzi asụsụ ha eti epele. O kwuru gbasara Afịrịka sị,

Anyị na-eji ọsọ anabata nke ndị ọzọ ma na-azọgide nke anyị ụkwụ. N'ihi ụdị mmeso ọjọọ anyị na-emeso asụsụ anyị, ebe ọ na-adị anyị ọkụ ọkụ iwere nke e mezirila emezi wee gbapụ ọsọ, asụsụ anyị anaghị enwe mgbọrọgwụ ebe ọbụla, ọ kachasị n'ụlọakwụkwọ anyị na n'ihe niile a na-akụziri ụmụakwụkwọ. Ya mere na e nwere ike ikwu na asụsụ anyị bụ nnọọ nwa e bu n'afọ na nwa etoeto site na ndụdụgandụ ruo na ndụdụgandụ, n'ihi na ọ na-abụkwanụ onye gba nkịtị chi ya agba (p.1).

Ọ tụrụ ọtụtụ alo ga-eme ka ọkwa asụsụ Igbo n'ogo mba ụwa gbagote. Iji maa atụ, mgbakọ aka n'ọrụ nye ndị niile asụsụ Igbo gbasatara n'ụzọ ọbụla maka iwulite asụsụ Igbo. Nke a gụnyere ndị sayensị asụsụ na ndị nkụzi asụsụ Igbo ijikọ aka n'ọrụ ịgbaso usoro Niids Analisiisi (NA) (Needs Analysis) maka nkụzi asụsụ, nakwa iwebata ngwa nka na ụzụ maka ezi amụmamụ na mwulite asụsụ Igbo.

Na nchọcha ọzọ, Nwankwere (2019) kwuputara mkpa ọ dị iji usoro ọhụrụ ma bụrụ usoro ka mma maka nkụzi Igbo bụ Niids Analisiisi wee kụziere ndị na-amụ Igbo dịka asụsụ abụọ ha na Mahadum Nnamdi Azikiwe, Awka n'usoro General Studies. O kwuru na ọtụtụ ụmụ akwụkwọ ahụ anaghị eme nke ọma na mmụta asụsụ Igbo n'ihi na ha kara nwee uchu n'ịmụ asụsụ dịka Chaịniizi, bụ nke Gọọmenti Chaịna na-akwado site n'inye ndị na-amụ Chaịniizi ihe nrite dịka ohere ịga Chaịna gụọ akwụkwọ n'efu. Ọ kọwara na ịmụ asụsụ Igbo dịka asụsụ nke abụọ chọrọ ụdị nkwado dị otu ahụ nyere ndị na-amụ ya.

Ibiowotisi (2019) tụlere ka ụmụ akwụkwọ n'otu ụlọ mmụta dị elu, bụ Nwafor Orizu College of Education, Nsugbe, Anambra State, si eji ngwa nka na ụzụ n'ụdị aịsiitii (ICT) enyere onwe ha aka n'amụmamụ Igbo iji mee nke ọma n'ule ha. O kwuru na ọtụtụ ụmụ akwụkwọ na-enwe ezi ohere iji ngwa ICT bawanye mmụta ha n'Igbo mana ha adịghị eme nke a. Dịka ọ kọwara, ụmụ akwụkwọ ndị a na-eji akọrọ ngwa ICT emere ihe ndị ọzọ enweghị ka ha siri gbasata agụmakwụkwọ ha, dịka ilere ihe ntọmchị na ihe egwuregwu. Nke a mere na ICT anaghị abara ndị dị otu a uru n'iwulite ọnọdụ agụmakwụkwọ ha nakwa ime nke ọma n'ule. Ọ tụrụ alo ka e mee ka ụmụ akwụkwọ na-amụ Igbo mata uru ọ bara ha iji ICT kwara ngwa ọrụ n'ime ka ha mụtawanye Igbo ma na-eme nke ọma n'ule ha karịa ka ha na-eme mgbe ha ejighị ICT nyere onwe ha aka.

**Otu Ọnọdụ Asụsụ Igbo Dị Ugbua**

Mgbe a malitere nchọcha a, e jegasịrị n'ebe dị iche iche n'ala Igbo nweta data. Ebe e jegasịrị gụnyere be ndị mmadụ ha na ụmụ ha bi, ụlọ akwụkwọ ndị praịmarị na nke ndị sekọndịrị, ụlọ ụka dị iche iche, ahịa na ebe ndị ọzọ ndị Igbo na-achụ nta ego, nakwa ọgbakọ obodo na nke ụka. Ọ bụ site n'ilere ma gere ihe na-eme gbasara asụsụ Igbo ka e si nweta data. E sikwu n'igwe okwu, igwe onyoonyoo, edemede nakwa ịntaneetị nweta data ụfọdụ. N'ebe a niile e jegasịrị, a hụrụ na otu ọnọdụ asụsụ Igbo dị ugbua bụ na ọtụtụ mmadụ bụ ndị Igbo ma birikwa n'ala Igbo anaghị asụzị Igbo kama ọ bụ Bekee ka ha na-asụ. Ajọ ọnọdụ a kachasị pụta ihe n'ebe ụmụ ntakịrị na ndị ntorobịa nọ. Ma n'ime obodo ma n'obodo mepere emepe, nwa nchọcha hụrụ na ọ bụkarịrị ndị okenye rugoro iri afọ ise gbagowe ka ọ bụ Igbo bụ asụsụ mkparịtaụka ha; ọ bụrịị eziokwu na ọtụtụ na-agwakọ Igbo na Bekee ọnụ mgbe ha na-ekwu okwu.

E kee ndị ntorobịa Igbo e zutere na nchọcha a ụzọ atọ, naanị otu na-anụ ma na-asụ Igbo. Ha kwuru na asụsụ Bekee na-aka agara ha ọnụ. Ha nọ ebe ha na-azụ ahịa nakwa ebe ndị ọzọ ha na-achụ nta ego, a hụrụ na ha na-asụ asụsụ Igbo naanị mgbe ha chọrọ iji ya nweta onye bịara ịtụnyere ha ma sụọrọ ha Igbo. Ụmụ akwụkwọ ndị ụlọ akwụkwọ nta na nke sekọndịrị anaghị asụ Igbo, ọ bụladị mgbe ha nwere ohere ka ha pụọ n'ezi gaa mesapụ ahụ ha. Mgbe a gbagasịrị ha ajụjụ, a chọpụtara na ndị ma asụ Igbo n'ime ka n'ọnụọgụ n'ime obodo ga. Ihe a hụrụ n'obodo mepegara emepe ejughị afọ ma ọlị, n'ihi na ọ bụghị naanị na imilikiti n'ime ha anaghị anụ Igbo nke ha na-asụ ya, ndị nne na nna ha na-asụrụ ha naani Bekee ma na-enye ezi nkwado ka ha ghara ịmụta asụsụ epum ha, bụ asụsụ Igbo. N'ụlọ ụka, a na-ejisi ike gụpụta ihe si n'Akwụkwọ Nsọ n'Igbo site n'ọnụ mkpụrụ mmadụ ole na ole maara asụ ma na-agụkwa Igbo. Na nzukọ nke ụka na nke obodo, ndị ode akwụkwọ na-eji asụsụ Bekee edekọ ihe e metara na nzukọ. Ọtụtụ n'ime ha jikwa Bekee agụpụta ya, ọ kachasị ma ọ bụrụ n'obodo mepere emepe. Ọ bụ naanị ole na ole na-atapị ya n'Igbo. Onye chọrọ ikwu okwu na nzukọ nwere ohere iji Igbo maọbụ Bekee kwuo ihe ọ chọrọ; mana imeriime n'ime ha na-agwakọta asụsụ Igbo na nke Bekee.

Nke bụ eziokwu bụ na ọnọdụ asụsụ Igbo nọ n'oge ugbua jọrọ oke njọ, nke na ndị Igbo ga-akpọ ya mkpa ịzọpụta asụsụ Igbo n'ọnwụ na-achọ igbu ya. Nchọcha Okolo (2015), nakwa nke Ezeani na Mbah (2023) na-ekwukwa otu ihe ahụ banyere ọnọdụ asụsụ Igbo n'oge ugbua. Ha ziputara ọtụtụ ihe na-egosị na asụsụ Igbo nọ na nsogbu n'ihi enweghị mmasị nke ndị Igbo n'ebe asụsụ Igbo nọ. Ha niile na-arụtụ aka na asụsụ Igbo nọ n'ajọ ọnọdụ, nke bụ na ọ bụrụ na a maghị ihe e mere ka ụmụaka na ndị ntorobịa na-asụ asụsụ Igbo na mmasị ha, asụsụ Igbo ga-abanye n'ọdachi ọnwụ. Na nchọcha Ezeani na Mbah (2023) hibere isi n'obodo Igbo mepere emepe bụ Awka, ha hụrụ na naanị ndị nne na nna dị 16.7% kwuru na ha na ụmụ ha ji Igbo akparịta nkata, ọ dịka 61.1% bụ naani Bekee ka ha na ụmụ ha na-asụrịta, ebe 22.2% bụ Bekee na Igbo ka ha na-asụrịta. Naanị ụmụ akwụkwọ gbakọtara dị 25.3% bụ ndị na-asụ Igbo nke ọma, ebe ọ dịka 58% enweghị ike iji asụsụ Igbo kwuo okwu were were. Na nchọcha ọzọ yibere nke a, bụ nke gbadoro ụkwụ na Steeti Imo na Lagos, Okolo (2015) kwuru na 70% n'ime ụmụaka dị n'agbata afọ 6-11 enwenwụghị ike ịsụ asụsụ epum ha bụ asụsụ Igbo; ebe 90% n'ụmụaka dị na agbata afọ 5 wee gbadata asụnwụghị Igbo. Nke a pụtara na ọtụtụ ụmụaka Igbo bụ ndị anaghị asụ asụsụ epum ha ka ọ dị taa. Ọnọdụ dị otu a ejughị afọ ma ọlị, ma na-egosị na asụsụ Igbo nọ n'ajọ ọnọdụ.

**Ihe Ịmaaka Chere Asụsụ Igbo**

Ọnọdụ dị elu gọọmenti nyere asụsụ Bekee n'ala Naịjiria bụ nnukwu ihe ịmaaka nyere asụsụ Igbo. Asụsụ Bekee bụ asụsụ oche ọchịchị, agụmakwụkwọ, ụlọikpe, mmekọrịta Naịjiria na mba ndị ọzọ, nakwa ọtụtụ ihe ndị ọzọ ga. Nke a mere na Bekee nwere ugwu pụrụ iche, butere na ụfọdụ ndị Igbo weere onwe ha niile tinye n'asụsụ Bekee ma gbakụta asụsụ nke ha bụ asụsụ Igbo azụ. Ajọ ọnọdụ asụsụ Bekee tinyere asụsụ Igbo na asụsụ ala anyị ndị ọzọ mere Odeh (2016) jiri sị na asụsụ Bekee bụ ogbu asụsụ epum e nwegara na Naịjiria.

Otu nnukwu ihe ọzọ chere asụsụ Igbo aka mgba bụ mgbahapụ ọtụtụ ndị okenye Igbo gbahapụrụ ọrụ dịịrị ha, bụ ihafe asụsụ Igbo n'aka ụmụ ha. Ihe mgbahapụ a butere bụ na ụfọdụ ụmụ ntakịrị nne na nna ha bụ ndị Igbo, na-asụ Igbo, ma biri n'ala Igbo amaghị tụgbụm n'Igbo, nke na ha anaghị anụ ma ya fọdụzịa ịsụ Igbo. Ha amaghị ome dịka o siri metụta obibindụ ndị Igbo. Ka ọ dị ndị Igbo gbasara akparamagwa ndị ntorobịa ha ugbu a bụ ka ọ dị agbụrụ ụfọdụ nke Naịjiria. Iji maa atụ, ka ndị okenye Uvwie na-akwa arịrị na obodo ha aghasaala n'ihi ajọ akparamagwa ụmụ ha, Azịza (2023) kọwaara ha na asụsụ na-ekwu ụzọ echiche mmadụ ga-aga. Ebe ọ bụ na ụmụaka Uwvie agbahapụla asụsụ epum ha bụ Uvwie ma sụwazịa Bekee maọbụ Pijin (Pidgin), o nweghị mgbe echiche na omume ha na nke ndị okenye na-asụ Uvwie ga-adakọ. Ọ tara ndị okenye ụta maka mgbahapụ ụmụ ha gbahapụrụ asụsụ epum ha, n'ihina ọ bụ ndị okenye ka ọ dị n'aka ịhafere ụmụ ha asụsụ Uvwie n'aka. Ọ bụ otu ọnọdụ ahụ maka asụsụ Igbo, mere Eme (2004) jiri kwuo na ụmụaka Igbo nne na nna ha akụzighiri Igbo, bụ ndị nne na nna n'ọdịniihu, agaghị enwe ihe ọbụla ha ga-ahafe ụmụ ha n'aka dịka o si gbasata Igbo. Ya bụ na ndị Igbo anaghị akụziri ụmụ ha Igbo na-ebi Igbo aka ọjọọ.

Ihe ịmaaka ọzọ bụ nke Mbagwu (2007) kọwara dịka ndị Igbo ịbu iti bọrịbọ n'ide na n'ịgụpụta asụsụ Igbo. Ọ kwara arịrị na ọtụtụ ndị gụwara isi n'akwụkwọ n'amụmamụ dị iche iche bụcha iti na a bịa n'ihe gbasara ịgụ na ide Igbo. Dịka Nsolibe (2012) mere ka o doo anya, otu n'ime ọtụtụ ihe mkpọbiụkwụ na-adọghachi asụsụ Igbo azụ n'ịga n'ihu, n'ito eto, na n'ịna-arụ ụmụ ọrụ asụsụ kwesịrị ịna-arụ bụ amaghị ede na amaghị agụ Igbo. Na nkọwa ya, o kwuru na "ọ bụ eziokwu na ọsụsụ asụsụ bụ ụzọ mmalite tupu odide ya, mana odide ya dị oke mkpa n'ime asụsụ ka ọ bụrụ ihe e wulitere ma were ezi ọnọdụ n'asụsụ mba ụwa" (p.312). Nke a gosịrị na ndị Igbo gụrụ akwụkwọ nke ọma maara asụ asụsụ Igbo ịbịazị bụrụ iti mpataka n'ihe gbasara ọgụgụ na odide Igbo bụ ezigbo ọdachi nyere asụsụ Igbo. Ha bụ ndị a na-elegara anya maka iwulite asụsụ Igbo n'amụmamụ ya n'ogogo dị iche iche. Ọ dịghị otu ha ga-esi tinye aka pụtara ihe na nkwalite asụsụ Igbo ebe ọ bụ na ha amaghị ede maọbụ agụpụta ihe e dere n'Igbo.

Ọzọ yitere ndị gụrụ akwụkwọ ịbụ iti n'Igbo bụ e nweghị mmasị n'ịmụ Igbo n'ụlọ akwụkwọ ga; ma n'ụlọ akwụkwọ ndị obere ma n'ụlọ akwụkwọ dịga elu. Chukwukere (2021) kwuru na iheọmụmụ niile gbasara Igbo na-enye ụmụakwụkwọ nsogbu. Ha gụnyere ụtọasụsụ, agụmagụ ọdịnaala, agụmagụ ederede, nakwa abụ. O kwuru na,

[Iheọmụmụ ndị a] na-enye ụmụakwụkwọ nsogbu na nghọta, ma mee ka ụfọdụ ụmụakwụkwọ gbalaga n'ihe niile banyere iheọmụmụ Igbo. Nke a bụ nnukwu akamgba chere mmụta Igbo n'ihu. Oleekwanụ etu Igbo ga-esi abawanye, maọbụrụ na mmasị adịghị n'iheọmụmụ Igbo? (p.xxi).

Ofufu nzipụta amamihe ndị Igbo (Igbo philosophy) bụkwa nsogbu nyere asụsụ Igbo. Iji maa atụ, ofufu nghọta dị n'ilu Igbo. Ilu bara oke uru n'asụsụ, mere Anazodo (2016) jiri kwu na onye nyochara ilu asụsụ ga-esi na ya chọpụta ihe gbasara otu ndị nwe asụsụ ahụ si ahụta ụwa n'ụdị omenaala, nkwenye, na ihe ha hụtara ka ihe ọma maọbụ ihe ọjọọ. Ihe butere ofufu nzipụta amamihe a bụkarịrị na ihe mgbado ụkwụ ilu ụfọdụ adịghịzị ugbua, mere na ọ bụ naanị ndị okenye ma ha. Ilu ndị dị otu a ka a na-atụhie, nke na-eme ka amamihe dị n'ilu ndị ahụ fuo. Iji maa atụ, ilu a:

 Kà ḿ sòró m̄gbáākwụ̄ rácháá áká ḿmānụ̄

Ọtụtụ ndị n'ọgbọ a amaghị ihe bụ ḿgbáākwụ̄, ya bụ, onye na-agba akwụ a sụrụ asụ site n'iwepụtacha akị dị na ya, maka na ọ bụzị igwe na-asụ akwụ ka ha ma. Ha amaghị ihe bụ ịgba akwụ na usoro dịga n'ịgba akwụ na-ebute na 'mgbaakwụ na-aracha aka mmanụ', mere na ha na-atụzị ilu a otu a:

 Kà ḿ sòró M̀gbàkwụ̀ rácháá ḿmānụ̄

Ha ewerela aha obodo dị na Steeti Anambara bụ M̀gbàkwụ̀ wee dochie anya ọrụ a bụ ḿgbáākwụ̄, site n'ụzọ dị otu a tụfuo nzipụta amamihe ndị Igbo dị n'ilu ahụ. Ilu ndị ụdị ọdachi a zutere dị ọtụtụ nke na ndị na-atụ ha ugbua amaghịzị amamihe so ilu ndị a. Eme, Mbagwu na Mmadike (2016) kọwara ọnọdụ a nke ọma ma nye ọtụtụ ọmụmaatụ, nke abụọ n'ime ha bụ:

 A tụsịsịwa ájị́ dị n'ájị̀, onye ma ajị agbara ọtọ

 Igbu ichi abụghị ide uli

Ndị Igbo ụwa ugbua ole maara ihe bụ ájị̀, igbu ichi, na ide uli? Ya mere na ha tụgodu ilu ndị a na ndị ọzọ dịka ha, o nweghị ezi nghọta amamihe ha na-enweta na ha. Nke a bụ nsogbu maka ọganiihu na mwulite asụsụ Igbo.

Agwa ọ gbasaghị m ụfọdụ ndị Igbo na-akpaso asụsụ Igbo na be ha, ụlọ akwụkwọ, ụlọ ụka dị iche iche, ọgbakọ, ahịa na ebe ndị ọzọ ndị Igbo na-achụ nta ego, bụ otu n'ime ọdachị kacha njọ chere asụsụ Igbo. Ha anaghị eji asụsụ Igbo akparịta ihe niile gbasaara ha, kama ọ bụ Bekee ka ha na-eji. Ha chefuo na ha tụfuo asụsụ ha, ọ nwụọ. Ọ bụ na ndị Igbo amaghị ọghọm so ọnwụ asụsụ? Eme (2015:5) kọwara ya nke ọma,

Ọnwụ asụsụ na-ezipụta ọnwụ ihe niile gbasara ndị nwe ya – otu ha siri hụta ụwa ha, ụzụ, nkwenye, usoro obibi ndụ na akparamagwa ha, ọdịnaala, omenaala, akụkọndịichie, ihe ọkpụ, mbido ndụ/ihe mere mgbe gara aga, egwuregwu, agụmagụ na, n’eziokwu, ihe niile gbasara ebimndụ ha. Mgbe ihe niile dị otu a funahụrụ agbụrụ n'ihi ọnwụ asụsụ ha, agbụrụ ahụ anwụọla pị̀ị́ị̀.

Ịgwakọta Igbo na Bekee mgbe a na-ekwu okwu bụ ihe ịmaaka ọzọ chere asụsụ Igbo. Onye na-asụ Igbo, ọ na-agwakọ ya na Bekee. Ụfọdụ na-eji ajọ omume dị otu a anya isi n'ụdị na ha mabigara asụsụ Bekee oke nke na ha agaghị asụnwu asụsụ epum ha bụ Igbo na-etinyeghị ya Bekee. Omume dị otu a na-ebute ọdachi nyere asụsụ Igbo, ma nọrọ ọnọdụ dịka ụdọ na-adọghachi asụsụ Igbo azụ na njem ya ịbụ asụsụ guzosiri ike n'etiti asụsụ mba ụwa ga.

Asụsụ Igbo enweghị ụbara ihe enyemaka mmụta na mkparịta dịka o si metụta ngwa nka na ụzụ. Ọ bụ nnukwu ihe cheere Igbo aka mgba, ebe ọ bụ na ọgbọ ugbua bụ nke ji akọrọ ngwa nka na ụzụ eme ọtụtụ ihe bara uru. Ezeani na Mbah (2023:10) kọwara na n'ụlọ akwụkwọ ntaakara na praịmarị niile ha mere nchọcha,

Iji ngwa nka na ụzụ, a kpọrọ e-resources, arụ ọrụ bụ 0% n'ụlọ akwụkwọ ndị ahụ. Ihe nke a pụtara bụ na o nweghị nke na-eji akọrọ ngwa nka na ụzụ Igbo wee na-akụziri ụmụ akwụkwọ ihe. Ụfọdụ n'ime ụlọ akwụkwọ ndị a amaghị na e nwere akọrọ ngwa nka na ụzụ Igbo, ebe ụfọdụ bụ na ha enwetanwughị ha.

Onye ọ bụla na-eso ihe na-eme n'ụwa ugbu a ga-achọpụtala na iji ngwa nka na ụzụ eme ihe bụ njirimara ọgbọ ugbua. Olee kwanụ otu asụsụ Igbo ga-esi sonye n'ụgbọ na-aga aga site n'iwebata ngwa nka na ụzụ dị iche iche n'ihe gbasara ịkwalite asụsụ Igbo? Nke a ka anyị ga-eleba anya na akụkụ edemede a na-esote.

**Alo Maka Ịkwalite Asụsụ Igbo**

Alo niile nchọcha a na-atụ gbadoro ụkwụ na ndụmọdụ ka ndị Igbo hụ asụsụ ha n'anya, na-asụ ya nke ọma, na-enyefe ya n'aka ụmụ ha ma na-akwalite ya n'ụzọ ọ bụla ha nwere ike. Igbo nwere ebu nwee mfụ n'ụdị ọgụgụ isi na n'ụdị akụnaụba, nke na o nweghị ihe ha wepụtara onwe ha ime maka mwulite asụsụ Igbo ga-eri mperi. O kwesịrị ka onye Igbo ọ bụla tinye aka n'ọrụ a dị oke mkpa. Asụsụ Igbo fuo, a mara na isi sekpụ ntị na njiribiri agbụrụ Igbo efuola. Ọtụtụ ndị, tinyere ndị e nyochara ihe ha derela, a tụnyela alo dị iche iche maka ịkwalite asụsụ Igbo iji hụ na ya bụ asụsụ guzosiri ike. Nwa nchọcha agaghị ekwughasịwa alo ndị a maka ohere ya adịghị n'ọrụ a. Mana, ihe nchọcha a na-agbakwụnye n'alo ndị a bụ ka ndị Igbo jiri ngwa nka na ụzụ, bụ ihe na-ehi ụdụ n'ọgbọ a wee kwalite ma wulite asụsụ Igbo.

**Olileanya Iji Ngwa Nka na Ụzụ Kwalite Asụsụ Igbo**

Ebe ọ bụ na akọrọngwa nka na ụzụ bụzị ebe a nọ n'ihe niile gbasara ọgbọ ugbua, ọ bụ naanị n'itinye ha n'ọrụ maka nkwalite asụsụ Igbo ka ndị Igbo ga-eji nwee ezi olileanya na Igbo ga-abụ asụsụ kwụ chịm n'ọdịniihu. Itinye akọrọngwa nka na ụzụ n'iwulite asụsụ Igbo ga-eme ka Igbo nwee ike ruo na nsọtụ niile nke ụwa ma sọbanye n'akọrọngwa ọgbaraọhụrụ niile e ji eme ihe bara uru. Ọ ga-enye ndị Igbo obi sie ike ịmakụ asụsụ ha, gbaa ọgbọ a na ọgbọ ọdịniihu ume ịmụta ma jiri asụsụ Igbo, bụ asụsụ epum ha, arụ ọrụ n'ihe niile ha na-eme na ndụ a. A gaghị enwe ike metụchaa aka n'akọrọngwa nka na ụzụ niile nwere ike inye aka n'ịkwalite asụsụ Igbo. Ndị a ga-emetụ aka bụ egwuregwu kọmputa, Atịfisha Ịntelịgensị (AI), mashiin transleshọn (MT), mmata ekwurekwu na nhazi asụsụ ekerechi, mbukọta ụbara ekwurekwu Igbo (Kọpuusu

Igbo), ngwanro e bu Igbo n'uche wee mee, soshal midia, websaịtị na aapụ, ọgụmented rịaliti na vechụal rịaliti, nakwa nchọcha mgbakọ aka. E sitere na nghọta AI Bard nakwa AI ChatGPT ziputara maka asụsụ wee weta nkọwa ihe ole na ole ndị a.

**Egwuregwu Kọmputa**

Ihe onyoonyoo na-ewepụta ihe nkiri na ihe egwuregwu dị iche iche adịkabeghị n'asụsụ Igbo. Iji maa atụ, egwuregwu kọmputa bụ n'asụsụ Bekee na n'asụsụ ndị mba ọzọ ka ha dị. E tosịrị iwepụta egwuregwu kọmputa n'ụdị dị iche iche maka ụmụ ntakịrị na ndị okenye ndị Igbo nwere mmasị na ha. Eme, Mbagwu, Asadu na Nkamigbo (2022) ekwuola mkpa nke a dị. Ha kwuru na ọ bụ ụzọ dị ire iji wulite asụsụ Igbo. Inwe ha ga-enye aka mee ka ndị na-apị egwuregwu kọmputa nwebe mmasị n'asụsụ Igbo, ma ha bụ ndị Igbo ma ha abụghị. O nwere ụdị nke a ga-eme ka ndị na-apị ihe egwuregwu a na akọrọngwa nka na ụzụ e ji hibe ya na-enwe mkparịkọta n'asụsụ Igbo ma si otu a mee ka ịmụ nakwa inwewanye nghọta maka asụsụ Igbo dịwanye mfe. Igbo ga-esi otu a chawapụta ma bụrụ asụsụ a ma ama n'akụkụ ụwa niile.

**Atịfisha Ịntelịgensị (AI)**

Arachie (2023) kwuru na Atịfisha Ịntelịgensị (AI) bụ ihe ọtụtụ amaghị maka ya. Nke a mere ha ji ata oke ahụhụ ma na-adọgbu onwe ha n'ihe gbasara ide ederede dị mma maka ịrịọta ego nkwado, na inweta nzere mmụta. Mana, itinye AI n'ọrụ ga-eme ihe ndị a ka ha dị mfe. Nwa nchọcha atụleelarị ihe ndị a wee hụ na ha bụ eziokwu maka Bekee. Igbo abanyebeghị na AI ndị na-ehi ụdụ dịka ChatGPT, Bard, Grammerly, na Quilbot maka ụdị enyemaka a a na-ekwu. Ọ dị ezigbo mkpa na ndị Igbo maara ihe ha mere wee webanye asụsụ Igbo n'AI maka ezi uru ọ bara n'ịkwalite asụsụ Igbo na ihe niile ọnụ kpọrọ ihe banyere Igbo. Na whatsapp dị iche iche, ma na nke Nig. Langs. Project (27/6/2023), e kwuru na ụmụ akwụkwọ bụzị AI ka ha ji amụ asụsụ n'oge ugbua. Ihe nke a na-ezipụta bụ na ụgbọ ga-agha asụsụ niile nke ndị mmadụ enweghị ike iji akọrọngwa nka na ụzụ n'ụdị AI wee mụọ.

**Mashiin Transleshọn (MT)**

Mashiin Translashọn (MT) bụ ụzọ ọgbaraọhụrụ e ji esi n'otu asụsụ tụgharịa ihe n'asụsụ ọzọ site n'iji igwe a rụrụ maka nke a. Ọtụtụ asụsụ kwụsiri ike na MT ga-aga n'ihu n'ihi na ndị mmadụ na-enwe mmasị ịmata ihe e degara n'asụsụ abụghị asụsụ ha na-aghọta. A na-esi n'usoro MT tụgharịa ihe n'asụsụ nke a tinye n'ọzọ ma ọ bụrụ na ha nwezuru nka na ụzụ a chọrọ maka ya. Ka ọ dị ugbua, MT e nwegara maka isi n'Igbo tụgharịa ihe gaa n'asụsụ ọzọ, ma ọ bụ isi n'asụsụ ọzọ tụgharịta ihe n'Igbo, enyechaghị afọ ojuju. Nke a mere na ntụgharị ha anaghị enyecha ihe a chọrọ. Ụmụafọ Igbo MT doro anya na ndị akajiakụ ga-enye nkwado maka imepụta MT Igbo ga-abụ ịgba, hapụ ị na-enwe imeriime ntụgharịjọ site n'asụsụ a jee na nke ọzọ. Mgbe e nweere ụdị ezigbo MT a maka Igbo, ọ ga-enye aka kwalite asụsụ Igbo. Ndị Igbo, na ndị abụghị ndị Igbo na-amụ Igbo, na ndị Igbo na-amụ asụsụ ọzọ, ga-enweta ezi uru na nke a maka na onye ọbụla ga-enwe ike ghọta ihe ọbụla e dere n'asụsụ Igbo maọbụ n'asụsụ ọzọ site n'ịtụgharịje ya n'asụsụ ọ chọrọ. Anyị maara na asụsụ dị n'ụwa bara ụba. Anderson (2010) kwuru na ha dị ihe dịka 6909 n'afọ 2009. Nke a pụtara na inweta MT Igbo ga-atụgharị asụsụ niile dị n'ụwa abụghị ihe edemede a na-atụ n'alo. Ihe kacha mkpa bụ inweta MT ga-agbasata Igbo na asụsụ ụbara ndị mmadụ na-asụ, dịka Bekee, Chaịniizi, Fụrenchị na ndị ọzọ dịka ha.

**Mmata Ekwurekwu na Nhazi Asụsụ Ekerechi**

Mmata ekwurekwu na nhazi asụsụ ekerechi (Speech Recognition and Natural Language Processing) bụ ngwa nka na ụzụ dị mkpa maka nkwalite asụsụ Igbo. Nke a ga-eme ka ụmụ akọrọngwa e ji enyere ndụ aka, dịka foonu, na-aghọta ekwurekwu ma na ahazi asụsụ ekerechi nwee ike na-anụ ekwurekwu n'olu Igbo ma werekwa olu Igbo zaghachi. Ma ndị Igbo, ma ndị na-amụ Igbo, ma ndị na-akụzi Igbo ga-erite erere na nke a. Mmata ekwurekwu na nhazi asụsụ ekerechi e mere maka asụsụ Igbo ga-eme ka asụsụ Igbo na-apụtawanye ihe n'ụdị akọrọngwa dị iche iche gbadoro ụkwụ na nka na ụzụ nke mmata ekwurekwu na nhazi asụsụ ekerechi.

**Mbukọta Ụbara Ekwurekwu Igbo (Kọpuusu Igbo)**

Ọ dị mkpa na e nwere mbukọta ụbara ekwurekwu Igbo (Kọpuusu Igbo). Ọ bụ na ya ka ndị na-eme nchọcha miri emi maka Igbo ga-agbado ụkwụ. Igbo inweta ezigbo Atịfisha Ịntelịgensị (AI), mashiin transleshọn (MT), mmata ekwurekwu na nhazi asụsụ ekerechi, na ezigbo ngwa nkụzi na ọmụmụ Igbo n'usoro akọrọngwa nka na ụzụ gbadoro ụkwụ na mbukọta ụbara ekwurekwu Igbo. Ya bụ, ka Igbo gbaa mbọ ịkwalite asụsụ Igbo site n'ihiwe mbukọta ụbara ekwurekwu Igbo, ma dokwaa ya n'usoro dị mma ga-enye onye ọbụla chọrọ iji ya rụọ ọrụ ohere ime nke a na-enweghị mmekpa ahụ.

**Ngwanro E Bu Igbo N'uche Wee Mee**

Ịrụpụta imeriime ngwanro e bu Igbo n'uche wee mee bụ ihe a gaghị eleghara anya ma ọ bụrụ na asụsụ Igbo ga-enwe ọganiihu ma guzoro n'ogo dị elu. Ndị ịrụpụta ngwanro doro anya ga-etinye aka n'ọrụ a ngwa ngwa. E nwere imeriime ụmụafọ Igbo ndị ịrụpụta ngwanro doro anya, nke na ha na-ehi ụdụ na mba ụwa. Ha leruo anya mara ebe ngwanro ole na ole dị ugbua siri rie mperi ma hazigharịa ha. Ha marakwuo ebe e tosịrị inwe ngwanro Igbo ma e nweghị ka ha mepụta ndị ga-adị ire n'ebe ndị ahụ. Ngwanro ndị a ga-enye aka ka e nwee ngwa nka na ụzụ dịka ọbaokwu keọnlaịn Igbo ga-ekwu okwu ma nụ ihe e kwuru n'Igbo, ngwa ga-enwe ike na-agụpụta Igbo ma na-ede Igbo ma a na-agụpụta. Imepụta ma tinye ngwanro ndị a gbadoro ụkwụ n'Igbo n'ọrụ ga-eme ka e nwee ike iji asụsụ Igbo mee ọtụtụ ihe a naghị ejinwu ya eme ugbua n'usoro ngwa nka na ụzụ.

**Soshal Midia**

Usoro iji soshal midia e zikọrịta ozi, akparita nkata, ekekọrịta ngwa amụmamụ asụsụ na ọtụtụ ihe ndị ọzọ bụ ihe pụtara ihe na mba ụwa, tinyere Naịjiria. Ọ dị mkpa iji soshal midia kwarangwa ọrụ n'ọgbọ a na-ásàrá soshal midia. Ikewapụta òtù Igbo dị iche iche ebe a ga-eme ihe niile bụ Igbo ga-eme ka ndị mmadụ nwewekwa mmasị n'Igbo maka nke onye amaghị gbasara Igbo, ọ jụọ ma nweta ezi ụsa. Ndị na-amụ asụsụ Igbo ga-ekewapụta nke ha, ma tinye ndị Igbo ole na ole ga na-agbaziri ha na njem ọmụmụ asụsụ Igbo ha bagidere. Ebe ọ bụ na imeriime ndị Naịjiria nọ na soshal media nke a maọbụ nke ọzọ dịka fesbuuku (facebook), wasaapụ (whatsapp), tuwita (twitter), ịnstagram (instagram), lịnkdịn (linkdin), na telegram, iji ya mere ngwa nke iwulite asụsụ Igbo ga-adị ezigbo ire. Nke a bụ na ọ ga-adọta ọtụtụ ndị mmadụ, ọ kacha ndị okenye na ndị ntorobịa, n'inwe mmasị maka Igbo ma were ya tinye n'ọrụ.

**Websaịtị na Aapụ**

E wepụta websaịtị na aapụ maka ịhazi ka ọ dị mfe ụzọ ndị mmadụ si enweta ma jiri akọrọngwa e mebere maka Igbo arụ arụ, ọ ga-ebulite asụsụ Igbo n'ọkwa dị elu, maka na ọtụtụ ndị mmadụ ga-enwe mmasị iji akọrọngwa ndị a nyere onwe ha aka n'ihe abụna ihe gbasara Igbo. Akọrọngwa ndị ahụ gụnyere ọkọwaokwu keọnlaịn, mgbazi maka ụtọ asụsụ Igbo, mgbazi maka odide na ọgụgụ Igbo, usoro ndebe olu maka ịkpọpụta okwu Igbo nakwa usoro itinye akara ụdaolu n'okwu. Ọ ga-ebelata nsogbu ndị mmadụ na-enwe gbasara ịmụ Igbo ma belata nsogbu mmadụ ịbụ iti n'asụsụ epum ya na-agbanyeghị na ọ gụrụ nnukwu akwụkwo n'amụmamụ ọzọ.

**Ọgụmented Rịaliti na Vechụal Rịaliti**

Ọgụmented Rịaliti na Vechụal Rịaliti (Augmented Reality (AR) and Virtual Reality (VR)) bụ usoro akọrọngwa nka na ụzụ e ji eme ka onye na-amụ asụsụ hụta onwe ya n'obodo ndị nwe asụsụ ahụ ọ na-amụ, soro ha na-emekọ ihe dịka ịgagharị n'ime ogbe, ịzụkọrịta ahịa, ijegharị n'ebe nlere anya, iso na-aka ụka n'ụlọ ụka, isonye n'egwuregwu nakwa mmemme dị iche iche ndị ọ na-amụ asụsụ ha na-emega. Ọ dị mkpa na ndị Igbo wepụtara akọrọngwa nka na ụzụ a bụ Ọgụmented Rịaliti na Vechụal Rịaliti maka uto na nkwalite amụmamụ Igbo. Ọ ga-enyere onye na-amụ Igbo aka ịmụ ka ya na ndị Igbo ma asụ Igbo nke ọma ga-esi na-akparịta nkata, nakwa ịjụ ha ajụjụ gbasara ihe gbagwojuru ya anya na mmekọrịta ya na ndị Igbo. Ndị Igbo ahụ ọ na-ahụ ma ya na ha na-enwe mmekọrịta na akọrọgwa nka na ụzụ vechụal ga na-ahụ ya ma na-aza ajụjụ ya niile otu o kwesịrị. Ha ga na-ekwurịta okwu, na-ederịta ihe ma na-agụpụta ihe e dere ede n'Igbo. Iwebata akọrọngwa nka na ụzụ Ọgụmented Rịaliti na Vechụal Rịaliti maka iwulite asụsụ Igbo ga-enye aka ka ndị Igbo na ndị mba ọzọ nọ na mba ofesi nwee ike mụta Igbo dịka ha nọ n'ala Igbo mee nke a. Ndị gụrụ Igbo n'ụlọ akwụkwọ dị elu ga-esikwa n'ohere a bụrụ ndị nkụzi vechụal n'ala anyị Naịjiria nakwa na mba ofesi.

**Nchọcha Mgbakọ Aka**

Nchọcha bụ ihe dị oke mkpa na mwulite asụsụ. Nchọcha nke otu onye dị mma, mana nchọcha kacha mma bụ nchọcha mgbakọ aka nke ga-ebukọta ndị nọ n'otu amụmamụ ma ọ bụ ndị nwere ezi amamihe n'amụmamụ dị iche iche maka imepụta ihe bara oke uru. Ọtụtụ nchọcha mgbakọ aka na-ewe ọkpụrụkpụ ego. Nke a na-eme ka ndị na-abagide na ya chọọ nkwado ego. Mgbe ọ kọwapụtara uru dị na nchọcha mgbakọ aka, Eme (2015) gosịrị ka nnukwu uru ga-esi pụta na nchọcha mgbakọ aka nke ndị nka asụsụ (linguists) na ndị ọkachamara n'amụmamụ dị iche iche dịka kọmputa sayensị, fiziks, amụmamụ omenaala, nka gburugburu, nka ọrụ ugbo, saịkọlọji, amụmamụ ekpemekpe, nka ọgwụ/ọgwụgwọ, mgbamakaebe, ndị ọka iwu, mmụta, fịlọsọfị, egwu, nka ejije, ọmụmụ ihe merela eme, agụmagụ, nakwa ndị ọkachamara n'ụzụ na ndị njinịa. Ọ bụ ụdị nchọcha mgbakọ aka dị otu a, nke ndị nwe asụsụ Igbo ma asụ ya nke ọma ga-abatacha na ha, ga-eweta ihe ndị e kwuputarala maka iji ngwaọrụ nka na ụzụ kwalite asụsụ Igbo na mmezu.

**Nchịkọta na Mmechi**

Nwa nchọcha ataala ụkwa jaa eze n'edemede a, bụ nke lebara anya n'asụsụ Igbo dịka asụsụ epum iji chọpụta otu ọnọdụ ya dị ugbua, ihe ịmaaka chere ya, nakwa ihe a ga-eme ka asụsụ Igbo guzosie ike site n'iji ngwa nka na ụzụ kwalite ya. A chọpụtara na ọnọdụ asụsụ Igbo nọ ugbua adịghị mma. Asụsụ Igbo nwere ike izute ọnwụ ya maọbụrụ na ndị Igbo amaghị ihe ha mere ajọ ọnọdụ a asụsụ Igbo nọ na ya. Ihe buteere asụsụ Igbo ajọ ọnọdụ a ana-ekwu okwu ya bụ ọtụtụ nsogbu na-echere ya aka mgba. Isi sekpụ ntị na nsogbu ndị a bụ ndị Igbo enweghị mmasị n'asụsụ ha, nakwa enweghị ụbara ihe enyemaka mmụta na mkparịta n'asụsụ Igbo dịka o si metụta ngwa nka na ụzụ. Nke bụ eziokwu bụ na ọgbọ ugbua ji ngwa nka na ụzụ hiri isi ma were ya arụpụta ihe ọma dị iche iche n'ụzọ dị mfe. Ngwa nka na ụzụ ndị ahụ gụnyere egwuregwu kọmputa, Atịfisha Ịntelịgensị (AI), mmata ekwurekwu na nhazi asụsụ ekerechi, soshal midia, na Ọgụmented Rịaliti na Vechụal Rịaliti. Ọ dị mkpa iwebata ha n'ọrụ maka mwulite asụsụ Igbo ka ọ bụrụ asụsụ kwụsiri ike, nke enweghị nsogbu maka ọdachị ọnwụ asụsụ. Ọnọdụ dị otu a ga-enye aka na nkwalite ọkwa asụsụ Igbo nwere n'etiti asụsụ dị iche iche na mba ụwa.

E jizi edemede a wee na-akpọ ndị Igbo oku, ma na-adụ ha ọdụ, ka ha hụ asụsụ ha n'anya ma kpachapụrụ ya anya site n'ichekwa ya ka ọ ghara ịnwụ. Ha cheta na onye kpọọ ọba ya mkpọkọrọ, agbataobi ewere ya kpoo ntụ. Akparamagwa ndị Igbo niile n'ebe asụsụ Igbo dị malite taa dị mma, Igbo ga-agbake ma chakee. Ndị Igbo rụọ ahụ ha ụka na-asụ asụsụ epum ha nke ọma ma na-enyefe ya n'aka ụmụ ha. Ha jisie ike na-atụnye ọgụgụ isi ha nakwa ego ha maka mwulite asụsụ Igbo. Ha jiri ngwa nka na ụzụ wee kwalite asụsụ Igbo. O tosịrị ka onye Igbo ọ bụla tinye aka n'ọrụ a dị oke mkpa iji gbanarị ọnwụ asụsụ Igbo. Onye hapụ ihe o ji ama mma, mma ya arụọ. Ọ bụ asụsụ Igbo bụ isi sekpụ ntị na njiribiri na njiribụrụ agbụrụ Igbo. Asụsụ Igbo nwụọ, agbụrụ Igbo efuo. Ndị Igbo agaghị ekwe ka ọdachi a dakwasa ha.

**Edemsibịa**

Adiele, N. 2018. Parents' and teachers' perceptions on the use of mother tongue in early childhood and pre-primary education in Nigeria. In H. Adeniyi, I. Maduako and P. I. Amadi (eds.). *Trends in African Linguistics and Language Development: Festschrift for Ismail Junaidu*. Lagos: Free Enterprise Publishers. 375-382. AI Bard https://bard.google.com

Anazodo, E. E. 2016. A pragmatic analysis of selected 'contradictory' proverb pairs in Igbo. MA thesis, Nnamdi Azikiwe University, Awka.

Anderson, S. R. 2010. How many languages are there in the world? Linguistic Society of America Brochure Series: Frequently Asked Questions.

Arachie, A. 2023. AI and academic. Solidarity 1 ASUU NAU whatsapp platform on 21/4/2023.

Aziza, R. O. 2023. Don makes case for preservation of the Uvwie language. TheNewsGuru.com report on Lecture delivered at the 15th Coronation Anniversary of the Ovie of Uvwie, HRM Dr. Emmanuel E. Sideso, held at the PTI Conference Centre, Effurun, on 19/4/2023.

Bamgbose, G. 2022. Beyond interference: The relevance of mother tongues to the teaching and
learning of English. Retrieved from
http://www.businessday.ng/uncategorized/article/beyond-interference-the-relevance-of-mother-tongues-to-the-teaching-and-learning-of-English

Blench, R. 2011. An atlas of Nigerian languages. http://www.rogerblench.info/RBOP.htm

Chukwukere, N. 2021. *Ìgbò ebe niīle: Ụ̀tọasụ̀sụ nà agụmagụ Ìgbò.* Owerri: Eva's Grafix.

Eberhard, D.M., F.S. Gary and C.D. Fennig (eds). 2021. *Ethnologue: Languages of the world*. Twenty-fourth edition. Dallas, Texas: SIL International. http://www.ethnologue.com

Eme, C.A. 2004. Improving Igbo language use at homes and communities. *Unizik Journal of Arts and Humanities (UJAH).* Vol. 5, March. 302-313. <http://dx.doi.org/10.4314/ujah>

Eme, C.A. 2015. *Nchọcha mgbakọ aka nke ndị nkaasụsụ na ndị ọkachamara dị iche iche* (Linguists in collaborative research with other professionals). 27th Inaugural Lecture of Nnamdi Azikiwe University, Awka, 22nd October. Nimo: Rex Charles &Patrick Ltd.

Eme, C.A., D.U. Mbagwu and B. I. Mmadike. 2016. Igbo proverbs and loss of metaphors. *Professor Ezenwa Ohaeto Resource Centre Journal of Arts and Humanities (Preorcjah)*. 1 (1), 72-91. <http://preorc.journal.archive>

Eme, C.A., D.U. Mbagwu, F.O. Asadu and L.C. Nkamigbo. 2022. Documentation of traditional Igbo children games: Towards a revitalization of Igbo oral genres. *Professor Ezenwa Ohaeto Resource Centre Journal of Arts and Humanities (Preorcjah)*. Vol. 7, 1-25.

Ezeani, M. A. and C. O. Mbah. 2023. English Language and the fading Igbo mother tongue: Nursery and primary education for sustainable Igbo language and culture development. In A. E. Igwe dibia, J. A. Ogbodo, A. Mbanuzuru and C. C. Ajator (eds). *Interdisciplinary and transdisciplinary research for sustainable rural development.* 49-58. <https://theculturetrip.com/africa/nigeria/articles/an-introduction-to-nigerias-igbo-people/?am>

Ibiowotisi, R. I. 2019. Impact of ICT on students' performance in Igbo language. *International Journal of the School of Languages, Nwafor Orizu College of Education, Nsugbe.* 1 (1), 110-118.

Ihezuonu, G. C. 2013. Nkụzi mkpọpụta maka ụmụakwụkwọ na-amụ Igbo dịka asụsụ nke abụọ (L2) na mahadum. *Ékwé Jọnal*. 1, 85-95.

Mbagwu, D. U. 2007. Illiteracy in Igbo: An assessment of the situation. *Journal of the Society for Arts and Humanities Quarterly*. 2 (4), 80-83.

Nigerian Educational Research and Development Council (NERDC). 2008. *Report on the sociolinguistic study of language diversity and language use in Nigeria.* Yaba, Lagos: NERDC Press.

Nig. Langs. Project whatsapp (13/4/2023). Five points every - (add any ethnic nationality) person at home and outside must note about the forthcoming census questions.

Nig. Langs. Project whatsapp (27/6/2023). Students switch to AI to learn languages. https://www.bbc.com/news/business-65849104

Nsolibe, O. T. 2012. Ụzọ a ga-esi wulite asụsụ Igbo na uru dị n'ịkwalite asụsụ Igbo. In A. A. Anedo and T. N. Udemmadu (eds.). *The ideal man: A festschrift in honour of Professor Obed Muojekwu Anizoba*. 312-318.

Nwadike, I. U. 2002. *Igbo language in education: An historical study.* Obosi: Pacific Publishers.

Nwankwere, A. U. N. 2019. Needs analysis of undergraduate basic Igbo in Nigerian tertiary institutions using Nnamdi Azikiwe University, Awka, Nigeria as example. PhD thesis, University of Nigeria, Nsukka.

Nwankwere, A. U. N. 2022. Nkụzi asụsụ Igbo: Nghọta miri emi dịka ngwaọrụ e ji akụzi sayensị na ihe ọmụmụ ndị ọzọ n'ụlọakwụkwọ praịmarị na sekọndịrị. Edemede a gụpụtara n'emume Izuụka Keagụmakwụkwọ nke Kọmishọọnụ Keedukeshọn haziri, Obiri Odenigbo, Katidralụ Asọmta, Owere, Imo Steeti, 15 Febụwarị.

Odeh, D. 2016. English as a linguicide: Language endangerment and conservation in Nigeria. *Journal of Linguistics, Language and Culture*. 3(1), 58-72.

Okolo, C. 2015. Language endangerment and death: A foreseable canker in Nigerian society. In L. C. Nkamigbo and F. O. Asadu (eds.). *Current issues in linguistics, language and gender studies: A festschrift in honour of Professor Cecilia Amaoge Eme at 50.* Nkpor: Brystevand Publishers. 46-55.

Omachonu, G. S. 2017. *Language documentation and description: A programmatic response to language death and endangerment in Nigeria.* 15th Inaugural Lecture, Nasarawa State University, Keffi. Keffi: Information and Protocol Unit, Nasarawa State University.